b"\n_START_ARTICLE_\nFutbol a Pol\xc3\xb2nia\n_START_PARAGRAPH_\nEl futbol \xc3\xa9s l'esport m\xc3\xa9s popular a Pol\xc3\xb2nia amb m\xc3\xa9s de 400.000 practicants regulars.\n_START_SECTION_\nHist\xc3\xb2ria\n_START_PARAGRAPH_\nLa hist\xc3\xb2ria del futbol polon\xc3\xa8s est\xc3\xa0 lligada a l'evoluci\xc3\xb3 de la mateixa hist\xc3\xb2ria del pa\xc3\xads. Pol\xc3\xb2nia \xc3\xa9s un territori, les fronteres del qual, han canviat molt al llarg dels anys. El segle XVII la seva superf\xc3\xadcie era uns 3 cops l'actual i anava cap al sud fins a K\xc3\xadev. El segle XIX Pol\xc3\xb2nia inclo\xc3\xafa nom\xc3\xa9s l'\xc3\xa0rea al voltant de Vars\xc3\xb2via, Crac\xc3\xb2via i Lublin. Entre el 1874 i el 1921, quan comen\xc3\xa7\xc3\xa0 a desenvolupar-se el futbol al continent, Pol\xc3\xb2nia formava part dels imperis alemany i rus. Fou a l'\xc3\xa0rea germana on es va desenvolupar primer el futbol. K\xc3\xb6nigsberg (Kaliningrad), Danzig (Gda\xc5\x84sk), Stettin (Szczecin) i Breslau (Wroc\xc5\x82aw) eren centres del futbol germ\xc3\xa0nic anterior al 1945. Vars\xc3\xb2via, \xc5\x81\xc3\xb3d\xc5\xba, Lw\xc3\xb3w i Lublin (que formaven part de R\xc3\xbassia fins a 1918) formaren la base de l'estat polon\xc3\xa8s creat el 1921, amb l'afegit de Crac\xc3\xb2via de l'Alemanya._NEWLINE_A finals del segle XIX l'esport apareix a la societat polonesa (tal com succe\xc3\xad a la resta d'Europa). El 1888, el professor Henryk Jordan, el pioner de l'esport al pa\xc3\xads, obr\xc3\xad un parc esportiu als afores de Crac\xc3\xb2via. El parc, juntament amb la societat Sok\xc3\xb3\xc5\x82 (fundada el 1867), foren els primers centres que promogueren l'esport i la salut a Pol\xc3\xb2nia. A m\xc3\xa9s de Jordan, Edmund Cenar tamb\xc3\xa9 promogu\xc3\xa9 la pr\xc3\xa0ctica de futbol i tradu\xc3\xad per primer cop les regles de futbol a l'idioma polon\xc3\xa8s._NEWLINE_Les primeres ciutats on el futbol es comen\xc3\xa7\xc3\xa0 a desenvolupar foren, Lw\xc3\xb3w (actual Lviv a Ucra\xc3\xafna) i Crac\xc3\xb2via. El 14 de juliol de 1894 es disput\xc3\xa0 a Lw\xc3\xb3w un partidet de futbol entre membres del Sok\xc3\xb3\xc5\x82 de Lw\xc3\xb3w i Crac\xc3\xb2via. Aquest \xc3\xa9s considerat el primer matx del futbol a Pol\xc3\xb2nia i guanyaren els de Lw\xc3\xb3w amb un gol de W\xc5\x82odzimierz Chomicki. L'esport guany\xc3\xa0 popularitat als gimnasos de Gal\xc3\xadtsia. Els primers clubs polonesos es van fundar a inicis del segle XX. Aquests foren: Lechia Lw\xc3\xb3w (1903), S\xc5\x82awa Lw\xc3\xb3w reanomenat Czarni Lw\xc3\xb3w (1903), Pogo\xc5\x84 Lw\xc3\xb3w (1904). L'any seg\xc3\xbcent nasqu\xc3\xa9 el Resovia Rzesz\xc3\xb3w i a la part alemanya de Pol\xc3\xb2nia es formaren el 1. FC Katowice i Warta Pozna\xc5\x84. El 1906 el futbol arrela a Crac\xc3\xb2via i es funden el Cracovia Krak\xc3\xb3w i el Wis\xc5\x82a Krak\xc3\xb3w, d'un total d'11 clubs fundats a la ciutat aquell any._NEWLINE_L'any 1911 es cre\xc3\xa0 Crac\xc3\xb2via la Uni\xc3\xb3 de Futbol Polon\xc3\xa8s de Gal\xc3\xadtsia, que ingress\xc3\xa0 a la Federaci\xc3\xb3 Austr\xc3\xadaca de Futbol. Aquesta associaci\xc3\xb3 inspir\xc3\xa0 la formaci\xc3\xb3 de diversos clubs com el Polonia Warszawa, primer club de l'actual capital del pa\xc3\xads. Durant la Primera Guerra Mundial molts futbolistes de Gal\xc3\xadtsia s'uniren a les legions poloneses. Aquests expandiren el futbol per les zones russo-poloneses i provocaren la creaci\xc3\xb3 de nombrosos clubs. Molts d'ells usaren la paraula Legia o similars, en refer\xc3\xa8ncia a aquestes legions, entre ells el Legia Warszawa._NEWLINE_Pol\xc3\xb2nia assol\xc3\xad la independ\xc3\xa8ncia un cop acabada la I Guerra Mundial cosa que port\xc3\xa0 a la creaci\xc3\xb3 dels organismes i competicions que avui dia regeixen el futbol del pa\xc3\xads. La Uni\xc3\xb3 Polonesa de Futbol (Polski Zwi\xc4\x85zek Pi\xc5\x82ki No\xc5\xbcnej, PZPN) es fund\xc3\xa0 el 20 de desembre de 1919, a Vars\xc3\xb2via. S'afili\xc3\xa0 a la FIFA el 1923 i fou membre fundador de la UEFA el 1955. El primer partit de la selecci\xc3\xb3 de futbol de Pol\xc3\xb2nia fou l'any 1921 a Budapest enfront Hongria. Durant la d\xc3\xa8cada dels 20 tamb\xc3\xa9 s'iniciaren les primeres competicions nacionals, la lliga i la copa._NEWLINE_La millor \xc3\xa8poca del futbol polon\xc3\xa8s fou la d\xc3\xa8cada dels 20, on s'aconsegu\xc3\xad un or i una plata als Jocs Ol\xc3\xadmpics, i als setanta, on assol\xc3\xad un tercer lloc als mundials del 1974 i 1982. Tamb\xc3\xa9 fou plata als jocs de 1992 i quarta el 1936."